บีบไปรษณีย์ ล็อกซีเอโพสต์ พันล.ส่งกลิ่น
โพสต์ทูเดย์ &#8212; ไปรษณีย์แฉโครงการเคาน์เตอร์อัตโนมัติกว่า 1,000 ล้าน โดนล้วงลูกจากไอซีที ล็อกสเปกเข้าทางแคนาดาเจ้าเดิม
23 ก.ย. 2552

โพสต์ทูเดย์ — ไปรษณีย์แฉโครงการเคาน์เตอร์อัตโนมัติกว่า 1,000 ล้าน โดนล้วงลูกจากไอซีที ล็อกสเปกเข้าทางแคนาดาเจ้าเดิม
แหล่งข่าวจากบริษัท ไปรษณีย์ไทย เปิดเผยว่า โครงการหน่วยบริการเคาน์เตอร์ไปรษณีย์อัตโนมัติ (ซีเอโพสต์) มูลค่ากว่า 1,000 ล้านบาท กำลังโดนกระทรวงเทคโนโลยีสารสนเทศและการสื่อสาร (ไอซีที) เข้ามาล้วงลูก โดยสั่งให้เลือกใช้ของไปรษณีย์แคนาดา หรือซีเอโพสต์ที่ใช้บริการอยู่เดิม โดยไม่ให้มีการเปิดประมูลในวงกว้าง
ทั้งนี้ โครงการดังกล่าวคือการนำเอาระบบคอมพิวเตอร์มาช่วยจัดการเก็บข้อมูล การเชื่อมข้อมูลระหว่างสาขา 1,147 แห่งเพื่อสามารถให้บริการออนไลน์กับลูกค้า เช่น บริการรับจองตั๋ว บริการรับชำระค่าสาธารณูปโภค (เพย์แอทโพสต์) ซึ่งเดิมไปรษณีย์ไทยให้ไปรษณีย์แคนาดาเป็นผู้พัฒนาซอฟต์แวร์ หรือซีเอโพสต์ และกำลังจะเปิดประมูลใหม่ เพราะระบบดังกล่าวใช้งานมา 5-6 ปีแล้ว
แหล่งข่าวจากไปรษณีย์ เปิดเผยว่า ทางกระทรวงไอซีทีต้องการให้ไปรษณีย์สั่งซื้อระบบเดิมโดยไม่จำเป็นต้องเปิดประมูลใหม่ ซึ่งฝ่ายบริหารเห็นว่าไม่ถูกต้อง เพราะที่ผ่านมาทางไปรษณีย์แคนาดาไม่เคยมาดูแลหรือบริการหลังการขายเลย แต่พอใกล้จะเปิดประมูลใหม่กลับพาคณะของร.ต.หญิง ระนองรักษ์ สุวรรณฉวี รมว.กระทรวงไอซีที พร้อมคณะกรรมการ (บอร์ด) ไปรษณีย์ไปดูงานที่แคนาดาและออกค่าใช้จ่ายให้ พร้อมเดินทางไปสาธารณรัฐเชกและเยอรมนี โดยบริษัท ไปรษณีย์ไทย ครึ่งปีแรกมีรายได้ 7,390 ล้านบาท กำไร 263 ล้านบาท จากเป้ากำไรตั้งไว้ 400 ล้านบาท